অনুপ্রবেশের চেষ্টা, বিএসএফের হাতে ধৃত বাংলাদেশি ও ভারতীয় দালাল

মুর্শিদাবাদ (লালগোলা)- ভারত-বাংলাদেশ (India-Bangladesh) সীমান্তে কাঁটাতার কেটে অবৈধভাবে ভারতে প্রবেশের সময় বিএসএফের (BSF) হাতে ধরা পড়ল এক বাংলাদেশি নাগরিক (Bangladeshi citizen) । একইসঙ্গে তাকে সীমান্ত পারাপারে সাহায্য করার অপরাধে এক ভারতীয় দালালকেও গ্রেফতার করেছে সীমান্ত রক্ষী বাহিনী। ঘটনাটি ঘটেছে মুর্শিদাবাদের (Murshidabad) লালগোলা থানার (Lalgola Thana) অন্তর্গত রেনু ক্যাম্প সংলগ্ন এলাকায়।

বিএসএফ সূত্রে খবর, প্রতিদিনের মতো সীমান্তে জওয়ানদের টহলদারি চলার সময় তাঁরা লক্ষ্য করেন, কয়েকজন ব্যক্তি কাঁটাতার কাটার চেষ্টা করছে। তৎক্ষণাৎ জওয়ানরা তৎপর হয়ে ওঠেন এবং ঘটনাস্থল থেকেই এক বাংলাদেশিকে আটক করেন। ধৃত বাংলাদেশির নাম জালাল উদ্দিন। তার বাড়ি বাংলাদেশের চাঁপাইনবাবগঞ্জ জেলার বাগনানগঞ্জ গ্রামে।

ধৃত বাংলাদেশি নাগরিককে জিজ্ঞাসাবাদ করে এবং তল্লাশি চালিয়ে বিএসএফ জানতে পারে, এই অনুপ্রবেশের কাজে তাকে সাহায্য করছিল এক স্থানীয় ভারতীয়। এরপর অভিযান চালিয়ে সুখরুদ্দিন শেখ নামে ওই ভারতীয় দালালকে গ্রেফতার করা হয়। সুখরুদ্দিনের বাড়ি লালগোলার রামনগর গ্রামে।

আরও পড়ুন-  SIR আবহে আটকে অনুপ্রবেশকারীরা, ঠান্ডায় সীমান্তে অসুস্থ ৩০০!

পুলিশ সূত্রে জানা গেছে, ধৃত বাংলাদেশির কাছ থেকে নগদ ৫০ হাজার বাংলাদেশি টাকা, একটি মোবাইল ফোন এবং কাঁটাতার কাটার একটি মেশিন বাজেয়াপ্ত করা হয়েছে। ধৃতদের বিরুদ্ধে নির্দিষ্ট ধারায় মামলা রুজু করা হয়েছে। বুধবার ধৃতদের আদালতে পেশ করে ৭ দিনের পুলিশি হেফাজতের আবেদন জানিয়েছে পুলিশ। গোটা ঘটনার তদন্ত শুরু হয়েছে।

দেখুন আরও খবর-